১৯৭১ শিরোনামের উপন্যাসটির পটভূমি গ্রাম। মুক্তিযুদ্ধের সময় একরাতে নীলগঞ্জ গ্রামের স্কুলঘরে হঠাৎ পাকিস্তানি সৈন্যরা এসে অবস্থান নেয়। তাদের ধারণা, গ্রামের দক্ষিণে বিরাট জঙ্গলে মুক্তিবাহিনী লুকিয়ে আছে। তাই নীল শার্ট পরিহিত রফিক নামের এক রাজাকারের সহায়তায় প্রথমে মসজিদের ইমাম এবং স্কুলের হেডমাস্টারকে ধরে নিয়ে এসে নির্মম নির্যাতন চালায়। এক বাড়িতে ঢুকে নারীধর্ষণও করে পাকিস্তানি মেজর। হেডমাস্টারকে অভিনব শাস্তি (যৌনাঙ্গের সঙ্গে ইট বেঁধে সারাগ্রাম ঘোরানো) প্রদান করে। শেষ পর্যন্ত মাস্টারকে গুলি করে হত্যা করে। এসব দেখে রাজাকার রফিকের মনেও পাকিস্তানি সৈন্যদের প্রতি ঘৃণা ও প্রতিবাদী চেতনা জ্বলে ওঠে।